Source: https://beta.e-justice.europa.eu/52/MT/how_to_enforce_a_court_decision?NETHERLANDS&action=print&init=true
Timestamp: 2019-11-21 06:14:38+00:00
Document Index: 769596

Matched Legal Cases: ['qorti ', 'qorti ', 'Qorti ', 'qorti ', 'qorti ', 'qorti\n', 'qorti ', 'Qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ']

Il-liġi tal-infurzar: ġenerali
Proċedimenti legali jikkonkludu b’sentenza mogħtija mill-qorti. F’din is-sentenza, parti (id-debitur) tista’ tiġi ordnata biex twettaq l-obbligi tagħha lill-parti l-oħra (il-kreditur). Jekk id-debitur jonqos milli jagħmel dan volontarjament, il-kreditur jista’ jinforza t-twettiq billi jieħdu miżuri skont il-liġi tal-infurzar. Dan il-qasam ta’ liġi jirregola l-infurzar (eżekuzzjoni) ta’ sentenza li fiha l-eżekuzzjoni ġiet ordnata mill-qorti. Għal dan l-għan, tistabbilixxi regoli statutorji dwar miżuri koerċittivi u kif dawn jistgħu jiġu applikati. L-uffiċjali ġudizzjarji tal-qorti (gerechtsdeurwaarders), li jissejħu wkoll sempliċiment uffiċjali ġudizzjarji (deurwaarders), huma awtorizzati biex jeżegwixxu s-sentenzi u jingħataw struzzjonijiet biex jagħmlu dan minn kredituri li jixtiequ jirċievu d-dritt tagħhom. Żewġ kundizzjonijiet iridu jiġu ssodisfati jekk tixtieq tieħu l-miżuri koerċittivi previsti taħt il-liġi tal-infurzar: trid tkun fil-pussess ta’ dokument eżekuttiv (executoriale titel), bħal sentenza eżekuttiva, u din trid tkun ġiet notifikata minn qabel fuq il-parti li kontra tagħha tittieħed azzjoni ta’ infurzar. Il-partijiet prinċipali involuti fil-proċedura ta’ infurzar huma l-eżekutur (parti li titlob l-infurzar, il-kreditur), id-debitur (il-parti li kontriha qed tittieħed l-azzjoni ta’ infurzar) u l-uffiċjal ġudizzjarju (l-uffiċjal pubbliku responsabbli għat-teħid ta’ azzjoni ta’ infurzar effettiv skont it-talba tal-eżekutur).
Miżuri koerċittivi
Il-miżura koerċittiva prinċipali hija s-sekwestru eżekutorju (executoriaal beslag). Dan huwa diskuss fid-dettall f’taqsima 2.1.
Miżuri koerċittivi oħrajn huma:
Il-ħlas ta’ penali inkrementali (dwangsom);
rimandar l-ħabs minħabba nuqqas ta’ konformità ma’ ordni ġudizzjarju (lijfsdwang/gijzeling).
1. Il-ħlas ta’ penali inkrementali hija somma monetarja stabbilita f’sentenza tal-qorti li l-parti kkundannata trid tħallas jekk tonqos milli tikkonforma mal-obbligu prinċipali li għandu jitwettaq. Din il-miżura tintuża prinċipalment fi proċedimenti interlokutorji bħala mezz sabiex jeżerċitaw pressjoni. Ħlas ta’ penali inkrimentali tista’ tkun marbuta biss ma’ obbligu prinċipali li ma jinvolvix il-ħlas ta’ somma monetarja.
2. Ir-rimandar il-ħabs għax wieħed jonqos milli jikkonforma ma’ ordni ġudizzjarja hija miżura koerċittiva li tisforza lil xi parti biex tikkonforma ma’ obbligu partikolari. Din il-miżura mhix imposta spiss mill-qrati u anke meta tkun, huwa rari li tiġi tassew infurzata. Huwa biss possibbli jekk ikun ordnat mill-qorti. Il-Qorti tista’ tippermetti tali rimandar biex tinforza sentenzi u deċiżjonijiet fuq talba tal-kreditur, sakemm jirrigwardaw ordni li ma tinvolvix il-ħlas ta’ somma monetarja. Ir-rimandar jista’ jintuża wkoll, pereżempju, fil-każ ta’ sentenzi, deċiżjonijiet u atti awtentiċi li taħthom hu dovut il-pagament ta’ manteniment skont il-Ktieb 1 tal-Kodiċi Ċivili (Burgerlijk Wetboek), bħal pereżempju l-manteniment tat-tfal (l-Artikolu 585 tal-Kodiċi tal-Proċedura Ċivili (Wetboek van Burgerlijke Rechtsvordering)).
Il-proċedura hija deskritta hawn taħt.
Dokument infurzabbli
Is-sentenzi mogħtija mill-qrati Olandiżi (sentenzi, deċiżjonijiet u ordnijiet), atti awtentiċi (l-atti notarili), kif ukoll ċerti dokumenti oħra huma kkunsidrati bħala dokumenti eżekuttivi. Dokumenti oħra ddikjarati mil-liġi bħala dokumenti eżekuttivi huma: mandati eżekuttivi maħruġa mid-Dipartiment tal-Prosekuzzjoni Pubblika (Openbaar Ministerie), mandati eżekuttivi maħruġa mill-awtoritajiet tat-taxxa, deċiżjonijiet wara arbitraġġ bil-permess għall-infurzar u reġistri uffiċjali ta’ riżoluzzjoni amikevoli.
Ir-Reġistratur tal-qorti jipprovdi lir-rikorrent u lill-konvenut li dehru fil-proċeduri, b’kopja tas-sentenza. Jekk tkun sentenza finali li jkun fiha ordni tal-qorti, il-parti li hija awtorizzata biex tinforza d-deċiżjoni tirċievi kopja f’forma eżekuttiva. Il-partijiet huma maħruġa b’kopja ta’ uffiċjal ġudizzjarju (grosse) tas-sentenza mingħajr ħlas. Din hija kopja awtentika tas-sentenza preċeduta bil-kliem ‘F’isem ir-Re” (‘In naam der Koning’). Il-kopja tal-uffiċjal ġudizzjarju tista’ tiġi identifikata minn dawk il-kliem u għaldaqstant tkun sentenza tal-qorti maħruġa f’forma eżekuttiva. L-azzjoni ta’ infurzar tista’ tittieħed biss jekk tkun inħarġet il-kopja tal-uffiċjal ġudizzjarju. Tista’ tinħareġ ukoll kopja tal-uffiċjal ġudizzjarju, jew l-ewwel kopja awtentikata, ta’ att notarili. Billi tgħaddi dan id-dokument, inti tawtorizza lill-uffiċjal ġudizzjarju biex jieħu azzjoni ta’ infurzar.
Qabel l-infurzar l-uffiċjal ġudizzjarju jinnotifika d-dokument (il-kopja tal-uffiċjal ġudizzjarju/l-ewwel kopja awtentikata) fuq il-parti li kontra tagħha tkun se tittieħed l-azzjoni. L-għan tan-notifika huwa li s-sentenza tinġieb għall-attenzjoni tal-parti l-oħra u tinfurmaha li l-kreditur qed jeżiġi konformità magħha.
Għal informazzjoni dwar in-notifika ta’ dokumenti eżekuttivi minn Stati Membri oħra tal-UE ara r-Regolament tal-UE ta’ Servizz: Ir-Regolament tal-Kunsill (KE) Nru 1348/2000 tad-29 ta’ Mejju 2000 dwar is-servizz fl-Istati Membri ta’ dokumenti ġudizzjarji u extra-ġudizzjarji fi kwistjonijiet ċivili jew kummerċjali.
Uffiċjali gudizzjarji tal-qorti
Ir-rwol fl-infurzar
L-uffiċjal ġudizzjarju huwa parti prinċipali involuta fl-eżekuzzjoni tas-sentenzi u dejjem jaġixxi fuq l-istruzzjonijiet tal-parti li titlob l-infurzar. Dawn l-istruzzjonijiet jingħataw permezz tal-għoti tal-kopja tal-uffiċjal ġudizzjarju (kopja awtentika tas-sentenza) lill-uffiċjal ġudizzjarju. B’mod ġenerali, l-uffiċjal ġudizzjarju ma jirrikjedi l-ebda awtorizzazzjoni separata.
L-atti li l-uffiċjal ġudizzjarju jista’ jwettaq fil-kuntest tal-eżekuzzjoni jinkludu:
jinnotika lill-parti li kontriha qed tittieħed l-azzjoni ta’ infurzar bid-dokument infurzabbli;
jitlob għall-konformità mal-obbligu tat-twettiq, eż. jitlob il-ħlas ta’ somma monetarja;
jirċievi l-ħlas jekk id-debitur jissodisfa l-obbligu ta’ ħlas tiegħu;
jikkonfiska l-assi;
jitlob għal għajnuna mingħand il-pulizija, jekk meħtieġ (meta jikkonfiska l-assi, pereżempju).
It-tariffi tal-uffiċjal ġudizzjarju
L-atti uffiċjali mwettqa mill-uffiċjali ġudizzjarji huma soġġetti għal tariffi fissi, li jistgħu jiġu imposti fuq id-debitur. Ma hemm l-ebda spejjeż fissi għall-kreditur, li jfisser li dawn għandhom jiġu nnegozjati mal-uffiċjal ġudizzjarju. It-tariffi imposti mill-uffiċjal ġudizzjarju fuq id-debitur jistgħu jinsabu fid-Digriet tal-4 ta’ Lulju 2001 li jistabbilixxi regoli dettaljati dwar atti uffiċjali u t-tariffi tal-uffiċjali ġudizzjarji, magħruf ukoll bħala d-Digriet tat-Tariffi tal-Uffiċjali Ġudizzjarji (Besluit tarieven ambtshandelingen gerechtsdeurwaarders). Għal aktar informazzjoni ara l-listi tat-tariffi għal atti uffiċjali (Tarieven ambtshandelingen) at www.kbvg.nl.
Iż-żewġ kundizzjonijiet ġenerali li jridu jiġu ssodisfati biex jipproċedu bl-infurzar huma:
il-pussess ta’ dokumenti eżekuttivi;
In-notifika ta’ dan id-dokument, qabel l-eżekuzzjoni, lill-parti li kontriha qed tittieħed azzjoni.
Kif imsemmi hawn fuq, is-sekwestru eżekutorju hija l-miżura prinċipali koerċittiva użata.
Hemm ukoll miżuri li jistgħu jittieħdu sakemm jinħareġ dokument eżekuttiv. Dawn jistgħu jintalbu qabel ma tkun ingħatat is-sentenza kif ukoll matul jew anki qabel il-proċedimenti. Dawn huma msemmija bħala miżuri protettivi (conservatoire maatregelen) u jiffunzjonaw bħala miżuri provviżorji ta’ protezzjoni. Miżuri protettivi jinkludu s-sekwestru kawtelatorju (conservatoir beslag), it-twaħħil tas-siġilli (verzegeling) u t-tfassil ta’ inventarju (boedelbeschrijving). Din l-iskeda informattiva tittratta s-sekwestru ordni eżekutorju.
L-għan u n-natura ta’ miżuri ta' eżekuzzjoni jistgħu jvarjaw. Tista’ ssir distinzjoni bejn il-miżuri intiżi biex jinkiseb il-ħlas ta’ somma monetarja, iċ-ċessjoni tal-assi, l-att jew l-ommissjoni. L-aktar miżura komuni hija ordni għall-irkupru ta’ flus (verhaalsbeslag).
Jekk l-obbligazzjoni tad-debitur tinvolvi azzjoni aktar milli l-ħlas ta’ flus jew ċessjoni ta’ assi, tista’ titlob it-twettiq ta’ “att attwali” (feitelijke handeling, att li jkollu konsegwenza legali, irrispettivament jekk dan kienx maħsub) jew att ġuridiku (rechtshandeling, att b’intenzjoni ta’ konsegwenza legali). Jekk l-att ma jkunx marbut ma’ individwu, il-kreditur innifsu jkun jista’ jitlob lill-qorti għal awtorizzazzjoni biex iġibu s-sitwazzjoni li kienet tirriżulta minn prestazzjoni. Jekk l-obbligazzjoni tad-debitur involviet it-twettiq ta’ att ġuridiku, bħal pereżempju l-aċċetazzjoni ta’ offerta, l-att jista’ jiġi sostitwit b’sentenza tal-qorti. Il-Qorti tista’ wkoll tordna lid-debitur sabiex iżomm lura minn ċerti azzjonijiet.
Jista' jiġi ordnat sekwestru eżekutorju:
fuq proprjetà mobbli li ma tkunx suġġetta għal reġistrazzjoni. Proprjetà soġġetta għal reġistrazzjoni tkopri: proprjetà immobbli, bastimenti u inġenji tal-ajru;
fuq drittijiet tal-portaturi jew drittijiet ta’ ordni, drittijiet ta’ ishma reġistrati u drittijiet tat-titoli oħra reġistrati;
kontra parti terza, imsemmija bħala ordni b’sekwestru (executoriaal derdenbeslag);
fuq proprjetà immobbli;
fuq bastimenti;
fuq inġenji tal-ajru.
Bħala regola ġenerali, l-eżekutur huwa liberu li jagħżel l-assi li fuqhom jixtieq jimponi ordni.
Fil-prinċipju, tista’ tiġi imposta ordni fuq il-proprjetà kollha tad-debitur. Madankollu, ċerti assi ma jistgħux ikunu koperti b’ordni, bħal ħtiġijiet bażiċi, eż ħwejjeġ, ikel, għodod tal-ħaddiema, letteratura speċjalizzata u prodotti użati għall-finijiet ta’ edukazzjoni, l-arti u x-xjenza. Porzjon ta’ paga, pagamenti tal-manteniment jew tal-benefiċċji huma eżenti minn ordni. F’dawn il-każijiet japplika livell protett ta’ qligħ sabiex jiġi żgurat dħul suffiċjenti f’idejn id-debitur jipprovdi għal ħtiġijiet bażiċi.
Bl-istess mod, ma tistax tiġi imposta ordni fuq l-assi maħsuba għas-servizzi pubbliċi. L-eżekutur jista’ jimponi ordni fuq assi differenti fl-istess ħin, eż. kemm fuq proprjetà mobbli u kemm fuq immobbli.
Konsegwenzi legali fuq l-ordni ta’ proprjetà mobbli li ma tkunx suġġetta għal reġistrazzjoni.
Konsegwenza waħda ta’ ordni hi li kull att li d-debitur iwettaq wara l-ordni ma jistax jippreġudika d-drittijiet tal-parti li timponi l-ordni. Jekk, pereżempju, id-debitur ikollu jbigħ l-assi, ix-xerrej ma jistax, fil-prinċipju, jinvoka lill-kreditur li issa jkun is-sid. Konsegwenza oħra hija li kwalunkwe introjtu mill-assi jkun kopert ukoll mill-ordni.
Il-konsegwenzi legali ta’ ordni ta’ ishma, titoli u assi oħrajn
M’hemm l-ebda konsegwenzi legali speċifiċi. Id-dritt tal-vot jibqa’ f’idejn il-persuna kontra min tkun qed tiġi imposta l-ordni għat-tul kollu tal-ordni.
Il-konsegwenzi legali ta’ ordni ta’ sekwestru
F’każ ta’ ordni ta’ sekwestru, il-kreditur (il-parti li timponi l-ordni) jimponi l-ordni fuq parti terza (jiġifieri mhux id-debitur), minħabba li din il-parti terza jkollha d-dejn mad-debitur jew tkun qed iżżomm proprjetà li tkun issejjaħ lid-debitur.
Il-parti li timponi ordni hi protetta kontra l-atti mwettqa mill-parti l-oħra. Wieħed ma jistax jorbot fuq l-atti ġuridiċi mwettqa wara ordni kontra l-parti li timponi l-ordni. Żewġ forom komuni ta’ ordni ta’ sekwestru huma s-sekwestru fuq kont tal-bank jew fuq il-paga ta’ impjegat.
Il-konsegwenzi legali ta’ sekwestru fuq proprjetà immobbli
Is-sekwestru ta’ proprjetà immobbli jiġi rreġistrat fir-reġistri pubbliċi miżmuma mill-Uffiċċju tar-Reġistru tal-Artijiet (Kadaster). Bastimenti u inġenji tal-ajru huma meqjusa bħala proprjetà immobbli ġaladarba jkunu ġew imdaħħla fir-reġistri. Fuq talba, l-Uffiċċju tar-Reġistru tal-Artijiet jista’ jfittex fir-reġistri pubbliċi tal-Proprjetà Immbobbli, il-Bastimenti u l-Inġenji tal-Ajru. Is-sekwestru jsir effettiv mill-mument li jiġi rreġistrat. Kwalunkwe rikavat minn proprjetà immobbli li jidħol wara s-sekwestru jkun kopert minnha. Il-parti li timponi s-sekwestru hi protetta kontra l-atti ġuridiċi mwettqa mid-debitur wara s-sekwestru. Wieħed ma jistax jistrieħ fuq id-disponiment (bejgħ) mill-proprjetà immobbli kontra l-persuna li timponi s-sekwestru.
Bħala regola ġenerali, l-awtorità ta’ infurzar ta’ sentenza tal-qorti ssir preskritta 20 sena mill-jum wara dak li fih tingħata s-sentenza. Jekk l-infurzar ta’ sentenza tal-qorti hija soġġetta għal ċerti rekwiżiti, li l-issodisfar tagħhom ma jiddependix mir-rieda tal-persuna li tkun kisbet is-sentenza, allura l-awtorità sabiex tiġi infurzata s-sentenza ssir preskritta wara 20 sena mill-bidu tal-jum ta’ wara dak li fih ir-rekwiżiti kienu ssodisfati.
Madankollu, il-perjodu ta’ preskrizzjoni huwa ta’ ħames snin għal kull somma li s-sentenza tkun ordnat li jitħallsu fi żmien sena jew anqas. Fil-każ tal-imgħax, multi, penali inkrimentali u ordnijiet oħra addizzjonali tal-qorti, il-preskrizzjoni tibda tiddekorri mhux aktar tard mill-mument meta l-awtorità sabiex jinforza s-sentenza prinċipali ssir preskritta, sakemm il-perjodu ta’ preskrizzjoni ma jkunx interrott jew estiż.
Kwistjonijiet ta’ infurzar
L-Artikolu 438 tal-Kodiċi ta’ Proċedura Ċivili fih regoli ġenerali dwar l-infurzar tat-tilwim (executiegeschillen). F’tali tilwima id-debitur jista’ jipprova jevita l-infurzar. It-tilwim jista’ jirrelata, pereżempju, mas-sinjifikat u l-portata tad-dokument eżekuttiv, l-impatt ta’ fatti li rriżultaw wara s-sentenza (id-dokument eżekuttiv), il-validità ta' sekwestru jew il-kwistjoni dwar min huwa s-sid tal-assi ssekwestrati. Tilwima dwar l-infurzar tikkonċerna biss kwistjoni ta’ infurzar. Is-sustanza tal-azzjoni prinċipali li fiha tkun diġà ingħatat sentenza ma terġax tiġi vvalutata.
F’tilwima ta’ infurzar id-debitur jista’ jargumenta li l-eżekutur qed jabbuża mid-drittijiet tiegħu jew li l-ordni tkun sproporzjonata għas-sentenza, pereżempju. Id-debitur (il-parti li kontriha qed tittieħed l-azzjoni) ma jista jressaq l-ebda oġġezzjonijiet sostantivi ulterjuri għas-sentenza f’dan l-istadju. Biex jagħmel dan, irid jistitwixxi oppożizzjoni (verzet), appell (hoger beroep) jew proċedimenti ta’ kassazzjoni (cassatie), li huma rimedji legali.
Ġurisdizzjoni territorjali
Il-Qorti li għandha ġuriżdizzjoni territorjali hija l-qorti li hija kompetenti skont ir-regoli ġenerali tad-dritt dwar il-ġurisdizzjoni.
Din hija jew il-qorti fil-ġuriżdizzjoni territorjali li fi ħdana jkun ġie impost jew jkun se jiġi impost is-sekwestru, il-qorti fil-ġuriżdizzjoni territorjali li fiha tinsab il-proprjetà kkonċernata jew il-qorti fil-ġurisdizzjoni territorjali fejn ikun se jsir l-infurzar. Trid tinsab qorti kompetenti Olandiża għal kull azzjoni ta’ infurzar li sseħħ fin-Netherlands.
Il-Qorti Distrettwali (arrondissementsrechtbank) għandha l-ġuriżdizzjoni biex tisma’ t-tilwimiet kollha tal-infurzar, irrispettivament mill-qorti li tat is-sentenza li għandha tiġi infurzata. Il-Qorti Distrettwali hija kompetenti anki jekk il-Qorti tal-Appell (gerechtshof) jew il-Qorti Suprema tan-Netherlands (Hoge Raad der Nederlanden) tat is-sentenza.
It-tilwim tal-infurzar ġeneralment jiġi solvut fil-proċedimenti interlokutorji (kort geding). Il-Qorti tista’ tiddeċiedi li tissospendi l-infurzar għal ċertu żmien jew tneħħi s-sekwestru.